དེ་ཡང་༧རྒྱལ་བའི་དབང་པོ་མཆོག་གིས་ཐོག་མར་བཀའ་སློབ་ལམ་སྟོན་སྩལ་དོན།ལྷ་དང་གནོད་སྦྱིན།ལྷ་མ་ཡིན།འབྱུང་བོའི་རོ་ལངས་ནག་པོའི་ཕྱོགས་དང་བཅས་པས་བདེ་སྐྱིད་འདོད་ཀྱི་ཡོད་ཅིང་།བདེ་སྐྱིད་ཡོང་བའི་རྩ་བ་ནི་སེམས་ལ་རག་ལས་པ་དང་།སྲིད་པའི་འཁོར་བ་ལས་ཐར་སྟེ་ཐར་བའི་གོ་འཕང་ཐོབ་ཟེར་བ་ནི་དུས་ངེས་ཅན་ཞིག་འགོར་དགོས་པས་ན་ལས་སླ་བོ་མ་རེད།ཡིན་ནའང་།ཉིན་རེའི་བསམ་བློ་གཏོང་སྟངས་ཀྱིས་སེམས་སུ་ཞི་བདེ་བསྐྲུན་པར་ཐབས་ཤེས་ཡོད་པ་རེད།ཆོས་ཁས་ལེན་མཁན་དང་མི་ལེན་མཁན་གང་ཡིན་ཀྱང་སེམས་ཀྱི་བདེ་སྐྱིད་འདོད་ཀྱི་ཡོད་པ་ཡིན་དུས།སེམས་ནང་གི་འཇིགས་སྣང་།ཁོང་ཁྲོ།དོག་པ་སོགས་ཀྱིས་མ་སྐྱིད་པ་བཟོ་ཡི་ཡོད་ཅིང་།མ་སྐྱིད་པ་བཟོ་མཁན་ནི་སོ་སོའི་སེམས་རྒྱུད་མ་བཏུལ་བའི་དབང་གིས་རེད།དེ་ལ་ཉོན་རྨོངས་ཞེས་མིང་བཏགས་ཡོད་པ་དང་།ལོ་ངོ་སྟོང་ཕྲག་གསུམ་ལྷག་གི་སྔོན་ནས་རྒྱ་གར་དུ་བདེ་བ་ནི་སེམས་ཀྱི་ཞི་བདེ་གཙོ་བོར་བརྩིས་ཏེ།ཕྱི་དངོས་པོའི་ཡར་རྒྱས་གཙོ་བོར་མ་བཟུང་པར་ནང་སེམས་རྒྱུད་འདུལ་བར་ཉོན་རྨོངས་དམིགས་བཟུང་ཡོད་ཅིང་།ཉོན་མོངས་པའི་ཉེས་པ་སེལ་བར་བྱེད་སྟངས་དེ་རང་རྒྱུད་ལ་ཉོན་མོངས་མི་ཡོང་བར་བཅོམ་ལྡན་འདས་ཀྱིས་བྱིན་རླབས་གནང་རོགས་གནང་ཞེས་ཟེར་རྒྱུ་ཡོད་པ་མ་རེད།ཅེས་སོགས་ནང་པའི་གཞུང་ལས་གསུངས་པའི་ཞི་བདེའི་སྐོར་དང་།དེང་རབས་ཚན་རིག་པས་བརྟག་དཔྱད་བྱས་པའི་གྲུབ་དོན་ཡོད་པ་རེད།ཅེས་དང་།